CELEX: 32022D0549
Language: lt
Date: 1647475200000
Title: Tarybos sprendimas (ES) 2022/549 2022 m. kovo 17 d. dėl pozicijos, kurios Europos Sąjungos vardu turi būti laikomasi Minamatos konvencijos dėl gyvsidabrio Šalių konferencijos ketvirtojo susitikimo antroje dalyje, dėl sprendimo iš dalies pakeisti tos konvencijos A ir B priedus, priėmimo

2022 4 6   
               
               
                  LT
               
               
                  Europos Sąjungos oficialusis leidinys
               
               
                  L 107/78
               
            
         TARYBOS SPRENDIMAS (ES) 2022/549
         2022 m. kovo 17 d.
         dėl pozicijos, kurios Europos Sąjungos vardu turi būti laikomasi Minamatos konvencijos dėl gyvsidabrio Šalių konferencijos ketvirtojo susitikimo antroje dalyje, dėl sprendimo iš dalies pakeisti tos konvencijos A ir B priedus, priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Minamatos konvencija dėl gyvsidabrio (toliau – Konvencija) buvo Sąjungos sudaryta Tarybos sprendimu (ES) 2017/939 (1) ir įsigaliojo 2017 m. rugpjūčio 16 d.;
                  
               
                     (2)
                  
                  
                     pagal Sprendimą MC1/1 dėl darbo tvarkos taisyklių, kurį Konvencijos Šalių konferencija (toliau – Šalių konferencija) priėmė per pirmąjį susitikimą, Konvencijos šalys (toliau – Šalys) turėtų dėti visas pastangas, kad visais esminiais klausimais susitartų bendru sutarimu;
                  
               
                     (3)
                  
                  
                     pagal Konvencijos 4 straipsnio 8 dalį ir 5 straipsnio 10 dalį Šalių konferencija ne vėliau kaip 2022 m. rugpjūčio 16 d. turėtų peržiūrėti Konvencijos A ir B priedus ir gali apsvarstyti galimybę iš dalies pakeisti tuos priedus, atsižvelgdama į Šalių pagal Konvencijos 4 straipsnio 7 dalį ir 5 straipsnio 9 dalį pateiktus pasiūlymus, Konvencijos sekretoriato pagal Konvencijos 4 straipsnio 4 dalį ir 5 straipsnio 4 dalį pateiktą informaciją ir į tai, ar Šalys turi galimybę naudoti alternatyvius produktus be gyvsidabrio, kurie yra techniškai ir ekonomiškai pagrįsti, atsižvelgiant į riziką aplinkai ir žmonių sveikatai bei naudą;
                  
               
                     (4)
                  
                  
                     2021 m. balandžio 30 d. Sąjunga pagal Konvencijos 4 straipsnio 7 dalį ir 5 straipsnio 9 dalį Konvencijos sekretoriatui pateikė pasiūlymą iš dalies pakeisti Konvencijos A ir B priedus (2). Sąjungos pasiūlymu iš dalies pakeisti Konvencijos A priedą siekiama išplėsti jo taikymo sritį, kad jis būtų taikomas ir kitiems produktams, kurių sudėtyje yra gyvsidabrio, nustatant atitinkamas laipsniškas atsisakymo datas arba gyvsidabrio reguliavimo priemones. Sąjungos pasiūlymu iš dalies pakeisti Konvencijos B priedą siekiama nustatyti laipsniško poliuretano gamybos naudojant katalizatorių, kurio sudėtyje yra gyvsidabrio, atsisakymo datą;
                  
               
                     (5)
                  
                  
                     pagal Konvencijos 4 straipsnio 7 dalį pasiūlymus dėl Konvencijos A priedo dalinio pakeitimo taip pat pateikė Afrikos regionas ir bendrai Kanada bei Šveicarija;
                  
               
                     (6)
                  
                  
                     Šalių konferencija savo ketvirtojo susitikimo antroje dalyje turėtų svarstyti tik Šalių pagal Konvencijos 4 straipsnio 7 dalį ir 5 straipsnio 9 dalį pateiktus pasiūlymus dėl siūlomų Konvencijos A ir B priedų dalinių pakeitimų;
                  
               
                     (7)
                  
                  
                     Sąjunga turėtų pritarti Konvencijos A ir B priedų daliniams pakeitimams tiek, kiek jie derėtų su Sąjungos pateiktu pasiūlymu arba su Sąjungos acquis;
                  
               
                     (8)
                  
                  
                     Sąjunga taip pat turėtų pritarti Konvencijos A priedo daliniams pakeitimams dėl produktų, kurių sudėtyje yra gyvsidabrio, tiek, kiek jie yra susiję su produktų, kurių sudėtyje yra gyvsidabrio ir kurie nėra nei reglamentuojami pagal Sąjungos teisę, nei gaminami Sąjungoje, laipsnišku atsisakymu. Sąjunga taip pat turėtų pritarti Konvencijos A priedo daliniams pakeitimams (jeigu į juos daroma nuoroda Afrikos regiono pateiktame pasiūlyme) tiek, kiek jie apima kompaktiškas liuminescencines lempas, trijuostės spinduliuotės liuminoforo tiesiąsias fluorescencines lempas, šaltojo katodo fluorescencines lempas ir fluorescencines lempas su išoriniais elektrodais, naudojamas elektros ir elektroninėje įrangoje, kurių atžvilgiu prašymai atnaujinti išimtis dėl gyvsidabrio naudojimo buvo atmesti pagal Europos Parlamento ir Tarybos direktyvą 2011/65/ES (3);
                  
               
                     (9)
                  
                  
                     Šalių konferencijos ketvirtojo susitikimo, įvyksiančio 2022 m. kovo 21–25 d., antroje dalyje Šalys svarstys galimybę priimti sprendimą iš dalies pakeisti Konvencijos A ir B priedus;
                  
               
                     (10)
                  
                  
                     tikslinga nustatyti poziciją, kurios turi būti laikomasi Sąjungos vardu Šalių konferencijos ketvirtojo susitikimo antroje dalyje, kadangi siūlomas sprendimas, jei jis bus priimtas, turės teisinį poveikį, nes Šalys turės imtis priemonių jam įgyvendinti nacionaliniu ir (arba) regiono lygmenimis,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios turi būti laikomasi Sąjungos vardu Šalių konferencijos ketvirtojo susitikimo antroje dalyje, yra pritarti, kad būtų priimtas sprendimas iš dalies pakeisti Konvencijos A ir B priedus, kuris:
            
                        —
                     
                     
                        dera su pagal Konvencijos 4 straipsnio 7 dalį ir 5 straipsnio 9 dalį 2021 m. balandžio 30 d. Sąjungos pateiktu pasiūlymu Konvencijos sekretoriatui, arba
                     
                  
                        —
                     
                     
                        dera su Sąjungos acquis, arba
                     
                  
                        —
                     
                     
                        yra susijęs su produktų, kurių sudėtyje yra gyvsidabrio ir kurie nėra nei reglamentuojami pagal Sąjungos teisę, nei gaminami Sąjungoje, laipsnišku atsisakymu, arba
                     
                  
                        —
                     
                     
                        yra susijęs su lempų, kuriose yra gyvsidabrio, kategorijomis, kurias nurodė Afrikos regionas savo pagal Konvencijos 4 straipsnio 7 dalį pateiktame pasiūlyme, ir kurių atžvilgiu prašymai atnaujinti išimtis dėl gyvsidabrio naudojimo buvo atmesti pagal Direktyvą 2011/65/ES.
                     
                  
         
            2 straipsnis
            Atsižvelgdami į Šalių konferencijos ketvirtojo susitikimo antros dalies eigą, Sąjungos atstovai, pasikonsultavę su valstybėmis narėmis derinant veiksmus vietoje, gali susitarti dėl 1 straipsnyje nurodytos pozicijos koregavimo be tolesnio Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. kovo 17 d.
            
               
                  Tarybos vardu
               
               
                  Pirmininkė
               
               B. POMPILI
            
         
         
            (1)  2017 m. gegužės 11 d. Tarybos sprendimas (ES) 2017/939 dėl Minamatos konvencijos dėl gyvsidabrio sudarymo Europos Sąjungos vardu (OL L 142, 2017 6 2, p. 4).
         
            (2)  2021 m. balandžio 29 d. Tarybos sprendimas (ES) 2021/727 dėl pasiūlymų, kuriais iš dalies keičiami Minamatos konvencijos dėl gyvsidabrio A ir B priedai dėl produktų, kurių sudėtyje yra gyvsidabrio, ir gamybos procesų, kuriuose naudojamas gyvsidabris arba gyvsidabrio junginiai, pateikimo Europos Sąjungos vardu (OL L 155, 2021 5 5, p. 23).
         
            (3)  2011 m. birželio 8 d. Europos Parlamento ir Tarybos direktyva 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (OL L 174, 2011 7 1, p. 88).